b"\n_START_ARTICLE_\nAmerica Sanchez\n_START_SECTION_\nFormaci\xc3\xb3\n_START_PARAGRAPH_\nComen\xc3\xa7\xc3\xa0 la seva carrera de grafista a l'Argentina a principis dels anys seixanta, amb una formaci\xc3\xb3 autodidacta, dins d'un estil modern, amb influ\xc3\xa8ncies del pop-art va aprendre de l'anomenada Escola de Su\xc3\xafssa. \xc2\xa0Despr\xc3\xa9s del seu pas per l'ag\xc3\xa8ncia de publicitat Agens es trasllada a Barcelona on ha estat des del 1965 i ha desenvolupat la seva llarga tasca professional._NEWLINE_Des de 1967 es dedica tamb\xc3\xa9 a la doc\xc3\xa8ncia a l'Escola de Disseny i Arts Eina de Barcelona. Ha sigut responsable de la identitat corporativa de reconegudes institucions i empreses, com el Museu Picasso o el Teatre Nacional de Catalunya, Vieta, Vin\xc3\xa7on, la Caixa, Torraspapel, Cerveses Moritz, el Col\xc2\xb7legi d'Arquitectes, la Generalitat de Catalunya, la Candidatura Ol\xc3\xadmpica de Barcelona, el Futbol Club Barcelona, el Gran Teatre del Liceu, el Festival Grec, l'Ajuntament de Barcelona, la Merc\xc3\xa8, el Tricicle, el Casal Lambda, entre moltes altres. El 2010 va ser el responsable del redisseny de VilaWeb. \xc3\x89s autor del llibre (b\xc3\xa0sicament fotogr\xc3\xa0fic), Barcelona gr\xc3\xa0fica, de l'editorial Gustavo Gili (2001).\n_START_SECTION_\nContext\n_START_PARAGRAPH_\nAl segle XX, tot i que la cosa comen\xc3\xa7a ja a les acaballes del XIX, els artistes pl\xc3\xa0stics varen ampliar la llista de les seves especialitats. Ja no eren nom\xc3\xa9s pintors, arquitectes o escultors. Alguns ceramistes, joiers o moblistes, quan avantposaven la seva creativitat a la pura finalitat pr\xc3\xa0ctica, tamb\xc3\xa9 comen\xc3\xa7aven a ser vistos com a artistes, com a creadors. De mica en mica, tamb\xc3\xa9 els dissenyadors varen anar entrant al club dels artistes. Els dissenyadors gr\xc3\xa0fics es trobaven en aquest paquet: se'ls anomenava cartellistes o simplement dibuixants, i quan feien un anunci, ja comen\xc3\xa7ava a haver-hi col\xc2\xb7leccionistes que es quedaven fulls d'aquell reclam publicitari simplement perqu\xc3\xa8, malgrat la seva mod\xc3\xa8stia, els resultaven un objecte pl\xc3\xa0stic desitjable._NEWLINE_L'Argent\xc3\xad America Sanchez, establert a Catalunnya des dels anys seixanta del segle XX, ha esdevingut un dels grans art\xc3\xadfexs del disseny gr\xc3\xa0fic de les darreres tongades, En ell, el grafista i el fot\xc3\xb2graf van molt sovint aparellats, i amb aquest plantejament America Sanchez ha creat una imatge indestriable del m\xc3\xb3n comercial, publicitari, institucional, i al cap i a la fi art\xc3\xadstic, de la Catalunya (i d'Espanya i Argentina) del darrer segle XX i del primer segle XXI. Hi ha un munt d'elements gr\xc3\xa0fics que han entrat en l'imaginari col\xc2\xb7lectiu com a segells d'identitat d'un temps, i que han estat creats precisament per America Sanchez: des de la marca hexagonal de l'Escola Eina,m de 1967, al logotip de l'Oficina Ol\xc3\xadmpica dels Jocs Ol\xc3\xadmpics de Barcelona'92 o al centenari del Bar\xc3\xa7a, del 1999._NEWLINE_Sense ser-ne conscients, milers de persones d'aquest pa\xc3\xads identifiquen fites destacades de la seva vida dels darrers quaranta anys amb imatges concebudes i plasmades per America Sanchez. \xc2\xa0America Sanchez pertany a una generaci\xc3\xb3 que ja ha deixat endarrere el racionalisme de la Bauhaus, i que en lloc de l'ordre depurat, de demostracions \xc3\xa8tiques o clams alli\xc3\xa7onadors, concep els seus cartells amb imaginaci\xc3\xb3 com glosses visuals tan poc \xe2\x80\x9cmilitants\xe2\x80\x9d que sovint inclouen la ironia._NEWLINE_D'altra banda, tot \xc3\xa9s susceptible de ser anunciat, evidentment, i entre els treballs d'America Sanchez trobarem coses tan dispars, quant a l'objecte del cartell, com un congr\xc3\xa9s militar espanyol de 1985 o un festival de cinema gai entre 1995 i 1999.\n_START_SECTION_\nActivitat professional\n_START_PARAGRAPH_\nAmerica Sanchez comen\xc3\xa7a a treballar com a freelance a Barcelona el 1965 fent dissenys per a clients propis, un any m\xc3\xa9s tard instal\xc2\xb7la el seu propi estudi de disseny gr\xc3\xa0fic. Des de llavors realitza una tasca molt influent i reconeguda en els camps de la identitat institucional i corporativa, de la gr\xc3\xa0fica cultural i comercial, del cartellisme, etc._NEWLINE_La seva llarga carrera professional, amb un estil que s'aparta del racionalisme que pren el seu origen en la Bauhaus i busca sovint el to ir\xc3\xb2nic amb grans dosis d'enginy, li ha fet guanyar una \xc3\xa0mplia i rica cartera de clients entre els quals es troben, a m\xc3\xa9s de mobles 114, la Generalitat de Catalunya, la Caixa, el Gran Teatre del Liceu, el FC Barcelona, o el Tricicle, entre d'altres.\n_START_SECTION_\nDisseny gr\xc3\xa0fic\n_START_PARAGRAPH_\nAmerica Sanchez, tota una figura del disseny gr\xc3\xa0fic a Espanya, \xc3\xa9s creador de logotips emblem\xc3\xa0tics, d'imatges corporatives, i d'imatges m\xc3\xadtiques des que en els anys 60 desembarqu\xc3\xa9s a Barcelona procedent de la seva Argentina natal._NEWLINE_Amb una notable aportaci\xc3\xb3 conceptual i visual al disseny gr\xc3\xa0fic en el seu haver, se situa a la conflu\xc3\xa8ncia de dues tradicions culturals. D'una banda, ha explorat en la inesgotable font iconogr\xc3\xa0fica del grafisme popular, espontani i an\xc3\xb2nim, b\xc3\xa0sicament d'arrel llatina, i de l'altra, s'ha servit del rigor i la precisi\xc3\xb3 del disseny professional de tradici\xc3\xb3 europea.\n_START_SECTION_\nIl\xc2\xb7lustraci\xc3\xb3\n_START_PARAGRAPH_\nEns referim a il\xc2\xb7lustraci\xc3\xb3 gr\xc3\xa0fica a aquella definida com un mitj\xc3\xa0 de comunicaci\xc3\xb3 que, amb una imatge o una col\xc2\xb7lecci\xc3\xb3 d\xe2\x80\x99imatges, ajuda a fer entenedor un missatge. \xc3\x89s un recurs expressiu que, Am\xc3\xa8rica S\xc3\xa1nchez, fa servir per fer intel\xc2\xb7ligible el missatge que vol transmetre, amb totes aquelles eines gr\xc3\xa0fiques que li s\xc3\xb3n pr\xc3\xb2pies. Per aquest motiu, \xc3\xa9s un camp molt heterogeni que varia segons el gust est\xc3\xa8tic del moment, el car\xc3\xa0cter del seu creador i el dest\xc3\xad final del missatge. La il\xc2\xb7lustraci\xc3\xb3, doncs, \xc3\xa9s present en tots els camps de la cultura com una eina de comunicaci\xc3\xb3 que transmet idees i reflecteix l\xe2\x80\x99est\xc3\xa8tica actual._NEWLINE_Pel que fa a la il\xc2\xb7lustraci\xc3\xb3 gr\xc3\xa0fica d\xe2\x80\x99Am\xc3\xa8rica S\xc3\xa1nchez, cal recalcar que \xc3\xa9s un equilibri delicat entre transpar\xc3\xa8ncia i opacitat: pren el significat d\xe2\x80\x99all\xc3\xb2 equilibrat, el punt entremig; transmetre els continguts de manera clara i concisa.\xc2\xa0_NEWLINE_La seva il\xc2\xb7lustraci\xc3\xb3 es caracteritza per la pres\xc3\xa8ncia intencional de l\xe2\x80\x99autor a cada tra\xc3\xa7 que realitza, la utilitzaci\xc3\xb3 de la m\xc3\xa0 com a instrument; el rastre del gest, \xc2\xa0el signe com a obra del cos. \xc3\x89s conceptuada tamb\xc3\xa9, com una cal\xc2\xb7ligrafia, aquella la qual dibuixa figures que parlen o paraules que figuren.\n_START_SECTION_\nCartellisme\n_START_PARAGRAPH_\nEl cartell, com a g\xc3\xa8nere de la comunicaci\xc3\xb3, va ser codificat des de fa molt de temps, La comunitat el reconeix i el descodifica r\xc3\xa0pidament com un anunci que alg\xc3\xba, personal o impersonal, dirigeix al qui li passen per davant. Amb el temps, s'ha anat consolidant un arquetip: es tracta de superf\xc3\xadcies planes, rectangular i verticals, en les quals destaquen unes formes gr\xc3\xa0fiques que evidencien la seva funci\xc3\xb3 del missatge._NEWLINE_La funci\xc3\xb3 b\xc3\xa0sica i universal del cartell, aquella sense la qual el cartell no \xc3\xa9s un cartell, \xc3\xa9s la comunicaci\xc3\xb3 gr\xc3\xa0fica entre un anunciant i una audi\xc3\xa8ncia en un entorn p\xc3\xbablic. Qualsevol cartell \xc3\xa9s, abans que res, un missatge gr\xc3\xa0fic en l\xe2\x80\x99espai. I aquesta obvietat s\xe2\x80\x99ha de ressaltar; ja que, paradoxalment, els cartells reals que no comuniquen res solen abundar i, en alguns \xc3\xa0mbits, s\xc3\xb3n francament majoritaris._NEWLINE_Les funcions espec\xc3\xadfiques de cada tipus de cartell s\xc3\xb3n m\xc3\xbaltiples, aix\xc3\xad com ho s\xc3\xb3n tamb\xc3\xa9 la seva manera de combinar-se i la seva intensitat: cridar l\xe2\x80\x99atenci\xc3\xb3, informar, persuadir, identificar l\xe2\x80\x99emissor, seduir el receptor, autodiferenciar-se com a cartell, inscriure el missatge en el seu paradigma sectorial, etc._NEWLINE_La informaci\xc3\xb3 \xc3\xa9s la funci\xc3\xb3 principal del cartell. Un bon cartell \xc3\xa9s el que compleix les funciones espec\xc3\xadfiques del seu missatge concret en unes condicions d\xe2\x80\x99emissi\xc3\xb3 i recepci\xc3\xb3 concretes._NEWLINE_El cartellisme d'America Sanchez es caracteritza pel seu tret m\xc3\xa9s notori: la diversitat de llenguatges. En el treball gr\xc3\xa0fic d'America Sanchez predominen dues caracter\xc3\xadstiques que, combinades, condueixen a un resultat inequ\xc3\xadvoc: l'absolut desinter\xc3\xa8s per desenvolupar un estil propi i la vocaci\xc3\xb3 per la recerca de noves t\xc3\xa8cniques i recursos gr\xc3\xa0fic._NEWLINE_Tot i aix\xc3\xad, una an\xc3\xa0lisi, fins i tot de les peces m\xc3\xa9s heterodoxes, permet observar fins a quin punt l'experimentaci\xc3\xb3 en America Sanchez es troba al servei de la comunicaci\xc3\xb3 i no a la inversa.\n_START_SECTION_\nLogotips\n_START_PARAGRAPH_\nEntre els seus treballs hi podem destacar el logotip de la candidatura de Barcelona 92, del centenari del FC Barcelona, el de la botiga Vin\xc3\xa7on, el del Museu Picasso, el de Teatre nacional de Catalunya, Moritz, Escola Eina, Generalitat de Catalunya, Ajuntament de Barcelona, la Merc\xc3\xa8, el Tricicle, entre molts.\n_START_SECTION_\nFotografia i video\n_START_PARAGRAPH_\nA les obres d\xe2\x80\x99America Sanchez la fotografia es troba freq\xc3\xbcentment a segon pla, la fotografia com a fons, com a punt de partida de l'experimentaci\xc3\xb3 gr\xc3\xa0fica que va m\xc3\xa9s enll\xc3\xa0 de la imatge visible._NEWLINE_Juga amb la possibilitat de fer desapar\xc3\xa8ixer la visibilitat de la imatge fotogr\xc3\xa0fica, apropant-se a una interpretaci\xc3\xb3 casi perversa._NEWLINE_L\xe2\x80\x99autor posa sentit a la foto com imatge intocable, literalment parlant i experimenta amb ella en nous camps._NEWLINE_Generalment utilitza fotos trobades com base fotogr\xc3\xa0fica que determina el tema de la s\xc3\xa8rie. Ja poden ser fotos noves o antigues, trobades a l\xe2\x80\x99atzar o ben buscades, afegint tamb\xc3\xa9 fotos originals per comen\xc3\xa7ar noves s\xc3\xa8ries._NEWLINE_BCN Gr\xc3\xa0fica_NEWLINE_Amb aquesta s\xc3\xa8rie-col\xc2\xb7lecci\xc3\xb3 de fotografies America Sanchez fa milers de fotos pels carrers de Barcelona amb la intenci\xc3\xb3 de mostrar-la als vianants, que no solen veure ni mirar, que no solen gaudir ni admirar-se el que tenen a l\xe2\x80\x99abast dels ulls cada dia.\n_START_SECTION_\nPremis i exposicions\n_START_PARAGRAPH_\nDins d\xe2\x80\x99un gran repertori de premis i reconeixements podem destacar 10 mencions de l\xe2\x80\x99artista de les quals s\xc3\xb3n de m\xc3\xa9s rellev\xc3\xa0ncia._NEWLINE_Premi Nacional del Disseny, 1992._NEWLINE_Premi Ciutat de Barcelona, 2001._NEWLINE_6 cops guanyador als premis Laus_NEWLINE_Premi gr\xc3\xa0fica, 2013._NEWLINE_Les seves obres es troben a diferents llocs arreu del m\xc3\xb3n com ara la biblioteca nacional francesa, el museu d'Aurillac, l'IVAM Centre Julio Gonz\xc3\xa1lez, el museu de belles arts de Houston i cal destacar que varis dels seus treballs gr\xc3\xa0fics es troben exposats al Museu d\xe2\x80\x99art Modern de NY."